REGULAMENTUL (CE) NR. 1238/2007 AL COMISIEI
din 23 octombrie 2007
de stabilire a normelor privind calificările membrilor Comisiei de recurs a Agenției Europene pentru Produse Chimice
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (1), în special articolul 76 alineatul (1) litera (h) și articolul 89,
întrucât:
(1)
Regulamentul (CE) nr. 1907/2006 conferă Agenției Europene pentru Produse Chimice (numită în continuare „agenția”) competențe privind luarea unor decizii individuale în materie de înregistrare a substanțelor chimice și instituie, de asemenea, o comisie de recurs în fața căreia pot fi atacate astfel de decizii individuale ale agenției.
(2)
Articolul 89 din Regulamentul (CE) nr. 1907/2006 conferă Comisiei competența de a adopta norme metodologice privind calificările necesare pentru membrii Comisiei de recurs.
(3)
Comisia de recurs ar trebui să fie prezidată de o persoană cu o experiență recunoscută în dreptul comunitar.
(4)
Măsurile prevăzute de prezentul regulament sunt conforme cu avizul comitetului instituit în temeiul articolului 133 din Regulamentul (CE) nr. 1907/2006,
ADOPTĂ PREZENTUL REGULAMENT:
Articolul 1
Calificările membrilor Comisiei de recurs
(1) Comisia de recurs este formată din membri cu calificare tehnică și juridică. Președintele dispune de o calificare juridică.
(2) Membrii cu calificare tehnică și supleanții lor au diplome universitare sau calificare echivalentă, precum și experiență profesională considerabilă în domeniul evaluării hazardurilor, al evaluării expunerii sau al gestionării riscurilor în ceea ce privește sănătatea umană sau riscul pentru mediu, reprezentat de substanțele chimice, sau în domenii conexe.
(3) Membrii cu calificare juridică și supleanții lor sunt licențiați în drept și au o experiență recunoscută în dreptul comunitar.
Articolul 2
Intrarea în vigoare
Prezentul regulament intră în vigoare la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 octombrie 2007.